
Text rozhodnutia
Súd: Krajský súd Prešov Spisová značka: 3Sd/100/2013 Identifikačné číslo súdneho spisu: 8013201069 Dátum vydania rozhodnutia: 11. 02. 2014 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2014:8013201069.2 ROZSUDOK V MENE SLOVENSKEJ REPUBLIKY Krajský súd v Prešove samosudkyňou Mgr. Magdalénou Želinskou v právnej veci navrhovateľa M.. O. N., bytom A. H. č. XX, proti odporkyni Sociálnej poisťovni v Bratislave, Ul. 29. augusta č. 8, o prepočítanie starobného dôchodku takto r o z h o d o l : P o t v r d z u j e rozhodnutie odporkyne zo dňa 13.novembra 2013 č. XXX XXX XXXX. N e p r i z n á v a účastníkom náhradu trov konania. o d ô v o d n e n i e : Sociálna poisťovňa, ústredie v Bratislave rozhodnutím zo dňa 13.11.2013 č. XXX XXX XXXX rozhodla tak, že žiadosť navrhovateľa o prepočítanie starobného dôchodku s prihliadnutím na dobu výkonu služobného pomeru zaradenú v kategórii funkcií zamietla podľa ustanovenia § 65 a § 274 zákona č. 461/2003 Z.z. o sociálnom poistení v znení zákona č. 555/2007 Z.z. a podľa § 21, § 174 zákona č. 100/1988 Zb. o sociálnom zabezpečení v znení neskorších predpisov. Citovaný výrok rozhodnutia odôvodnila tým, že navrhovateľ požiadal o prehodnotenie starobného dôchodku s prihliadnutím na dobu výkonu služobného pomeru zaradenú do kategórie funkcií. Uviedla, že podľa § 65 ods. 1, 2 zákona č. 461/2003 Z.z. o sociálnom poistení v znení zákona č. 555/2007 Z.z. poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Dôchodkový vek je 62 rokov veku poistenca, ak tento zákon neustanovuje inak. Ďalej uviedla, že podľa § 274 citovaného zákona nároky vyplývajúce zo zaradenia zamestnania do I. a II. pracovnej kategórie sa priznávajú do 31.decembra 2023 a podľa § 21 ods. 1 zákona č. 100/1988 Zb. o sociálnom zabezpečení občan má nárok na starobný dôchodok, ak bol zamestnaný najmenej 25 rokov a dosiahol vek aspoň a/ 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. a/ alebo najmenej 10 rokov v takomto zamestnaní v uránových baniach, b/ 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. b/, ak bol z tohto zamestnania prevedený alebo uvoľnený z dôvodov uvedených v § 12 ods. 3 písm. d/ a e/, c/ 55 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. b/ až h/, d/ 58 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. i/ až l/, alebo e/ 60 rokov. Uviedla, že podľa § 132 Zákona o sociálnom zabezpečení vojak z povolania má nárok na starobný dôchodok, ak bol zamestnaný najmenej 25 rokov a dosiahol vek aspoň a/ 55 rokov, ak vykonával najmenej 20 rokov službu zaradenú do I. kategórie funkcií, b/ 57 rokov, ak vykonával najmenej 20 rokov službu v ostatných prípadoch (v I. a II. kategórii funkcií). Podľa § 174 ods. 1 Zákona o sociálnom zabezpečení občan, ktorý vykonával pred 01.januárom 2000 zamestnanie I. pracovnej kategórie, prípadne službu I. alebo II. kategórie funkcií, má po 31.decembri 1999 nárok na starobný dôchodok tiež, ak bol zamestnaný najmenej 25 rokov a dosiahol vek aspoň a/ 56 rokov, ak bol zamestnaný najmenej 14 rokov v zamestnaní uvedenom v § 14 ods. 2 písm. a/, prípadne 9,5 roka, ak ide o také zamestnanie v uránových baniach, alebo 19 rokov v zamestnaní uvedenom v § 14 ods. 2 písm. b/ až h/ alebo 19 rokov v službe I. kategórie funkcií, b/ 57 rokov, ak bol zamestnaný najmenej 13 rokov v zamestnaní uvedenom v § 14 ods. 2 písm. a/, prípadne 9 rokov, ak ide o také zamestnanie v uránových baniach, alebo 18 rokov v zamestnaní uvedenom v § 14 ods. 2 písm. b/ až h/ alebo 18 rokov v službe I. kategórie funkcií, c/ 58 rokov, ak bol zamestnaný najmenej 12 rokov v zamestnaní uvedenom v § 14 ods. 2 písm. a/, prípadne 8 rokov, ak ide o také zamestnanie v uránových baniach, alebo 16 rokov v zamestnaní uvedenom v § 14 ods. 2 písm. b/ až h/ alebo 16 rokov v službe I. kategórie funkcií alebo 17,5 roka v službe II. kategórie funkcií, alebo d/ 59 rokov, ak bol zamestnaný najmenej 11 rokov v zamestnaní uvedenom v §14 ods. 2 písm. a/, prípadne 7,5 roka, ak ide o také zamestnanie v uránových baniach, alebo 15 rokov v zamestnaní uvedenom v § 14 ods. 2 písm. b/ až l/ alebo 15 rokov v službe I. alebo II. kategórie funkcií. Podľa § 174 ods. 2 zákona č. 100/1988 Zb. o sociálnom zabezpečení podmienkou vzniku nároku na starobný dôchodok je, že zamestnanie I. pracovnej kategórie alebo služba I. alebo II. kategórii funkcií trvali k 31.decembru 1999. Odporkyňa poukázala na to, že rozhodnutím Ministerstva vnútra Slovenskej republiky Bratislava z 14.01.2003 č. SPC-36.009-1/6/2003 vyplýva, že navrhovateľovi bol priznaný výsluhový dôchodok od 01.07.2002 podľa § 137 ods. 1 písm. a/ v súlade s § 38, § 39, § 58 a §60 zákona č. 328/2002 Z.z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Na vznik nároku na výsluhový dôchodok a pre jeho výšku bola navrhovateľovi zhodnotená doba základnej vojenskej služby od 02.04.1971 do 29.03.1973 ako I. kategória funkcií a doba služobného pomeru od 16.04.1975 do 11.08.1990 I. kategória funkcií, spolu v rozsahu 17 rokov a 120 dní. Odporkyňa ďalej argumentovala ustanovením § 14 ods. 4 zákona č. 100/1988 Zb. o sociálnom zabezpečení v znení neskorších predpisov, podľa ktorého ako zamestnanie zaradené do I., resp. II. pracovnej kategórie sa za dobu pred 01.januárom 2000 hodnotí služba vojakov v povolania (§ 129) zaradená do I. (II.) kategórii funkcií, ak nevznikol nárok na dôchodok podľa piatej časti tohto zákona. Služba zaradená do I. kategórie funkcií sa v týchto prípadoch hodnotí ako zamestnanie I. pracovnej kategórie, je uvedené v § 14 ods. 2 písm. b/ až h/ Zákona o sociálnom zabezpečení. Odporkyňa uviedla, že vzhľadom na to, že v zamestnaní zaradenom do I. kategórie funkcií navrhovateľ získal 17 rokov a 120 dní a nebol z tohto zamestnania prevedený alebo uvoľnený z dôvodov uvedených v § 12 ods. 3 písm. d/ a e/, nárok na starobný dôchodok navrhovateľovi podľa § 21 ods. 1 písm. b/ Zákona o sociálnom zabezpečení nevznikol. Súčasne navrhovateľ nespĺňa ani podmienku nároku na starobný dôchodok podľa § 174 ods. 2 Zákona o sociálnom zabezpečení v znení neskorších predpisov, pretože zamestnanie zaradené do I. alebo II. kategórie funkcií netrvalo k 31.12.1999. Nárok na starobný dôchodok navrhovateľovi nevznikol ani podľa § 132 ods. 1 písm. a/ Zákona o sociálnom zabezpečení, lebo v zamestnaní zaradenom do I. kategórie funkcií navrhovateľ nezískal najmenej 20 rokov služby. Z uvedených dôvodov navrhovateľ dôchodkový vek v súlade s ustanovením §65 zákona č. 461/2003 Z.z. v znení neskorších predpisov dovŕšil 14.08.2013. Odporkyňa ďalej argumentovala tým, že rozhodnutím zo dňa 25.08.2011 č. XXX XXX XXXX bol navrhovateľovi od 16.08.2011 priznaný predčasný starobný dôchodok, ktorý sa odo dňa dovŕšenia dôchodkového veku podľa § 69 ods. 2 zákona č. 461/2003 Z.z. v znení zákona č. 555/2007 Z.z. stal starobným dôchodkom. Konštatovala, že podľa § 60 ods. 2 zákona č. 461/2003 Z.z. o sociálnom poistení v znení zákona č. 334/2011 Z.z. obdobie dôchodkového poistenia je aj obdobie výkonu služby policajta a profesionálneho vojaka, ak toto obdobie policajt a profesionálny vojak nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok alebo čiastočný invalidný dôchodok podľa osobitného predpisu. Zákon o sociálnom poistení v ustanovení § 255 ods. 5 upravuje, že za obdobie dôchodkového poistenia sa považuje aj obdobie výkonu služby policajta, profesionálneho vojaka a vojaka prípravnej služby získané po 31.decembri 2003, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Odporkyňa uzavrela, že vzhľadom na to, že navrhovateľ získal dobu služby v rozsahu zakladajúcom nárok na výsluhový dôchodok, doba od 02.04.1971 do 29.03.1973 a od 16.04.1975 do 11.08.1990 podľa § 60 ods. 2 a § 255 ods. 5 Zákona o sociálnom poistení na nárok na starobný dôchodok nehodnotila. S poukazom na uvedené skutočnosti žiadosť navrhovateľa zo dňa 25.07.2013 bola zamietnutá. Rozhodnutie odporkyne napadol včas podaným opravným prostriedkom navrhovateľ, ktorý žiadal, aby súd napadnuté rozhodnutie zmenil tak, že zruší napadnuté rozhodnutie a uloží odporkyni vydať také rozhodnutie, ktoré bude v súlade s príslušnými ustanoveniami Dohovoru č. 128, Ústavou Slovenskej republiky čl. 39 a zákonom č. 100/1998 Zb. (správne 1988 Zb.), v ktorom zohľadní dobu poistenia aj v osobitnom systéme v dĺžke 17 rokov a 120 dní, ktorá doba spadá do I. kategórie funkcií. Návrh odôvodnil tým, že písomne dňa 23.07.2013 požiadal odporkyňu o prehodnotenie a prepočítanie jeho starobného dôchodku v súlade s právnym názorom Najvyššieho súdu SR, podľa ktorého sa nároky poistencov zo zaradenia doby výkonu služobného pomeru (zákona č. 100/1988 Zb. v znení zákona č. 235/1992 Zb.) do I. kategórie funkcií podľa ustanovenia § 274 zákona č. 461/2003 Z.z. zachovávajú, aj keď títo poistenci získali za doby služby dávky v osobitnom systéme sociálneho poistenia. Poukázal na to, že v žiadosti uvádzal, že pri vypočítaní jeho starobného dôchodku nebola zohľadnená celá doba poistenia a pri dožití fyzického veku 60 rokov mu bol priznaný predčasný starobný dôchodok, avšak iba z doby poistenia vo všeobecnom systéme poistenia, pričom pri výpočte výšky jeho predčasného starobného dôchodku mali byť zohľadnené všetky doby poistenia, to znamená aj doba poistenia v osobitnom systéme poistenia v dĺžke 17 rokov a 120 dní. Poukázal na to, že pre nárok na invalidný dôchodok mu bola rozhodnutím MV SR č. SPOÚ-OSZ-36.009-14/2013-VZ zo dňa 10.09.2013 hodnotená podľa § 58 zákona č. 328/2002 Z.z. doba výkonu základnej vojenskej služby od 02.04.1971 do 29.03.1973 a doba služobného pomeru v PZ (ZNB) od 16.04.1975 do 11.08.1991, t.j. celkom 17 rokov a 120 dní, ktoré patria do I. kategórie funkcií. Ďalej konštatoval, že už citovaným rozhodnutím zo dňa 25.08.2011 podľa § 67 ods. 1 a § 82 zákona č. 461/2003 Z.z. o sociálnom poistení v znení neskorších predpisov mu bol od 15.08.2011 priznaný predčasný starobný dôchodok v sume 236,40 EUR mesačne, pričom poukázal na výpočet výšky predčasného starobného dôchodku. Namietal, že odporkyňa v jeho prípade postupovala protiústavne, teda nepostupovala v zmysle právnej úpravy čl. 39 Ústavy Slovenskej republiky, podľa ktorého občania majú nárok na primerané hmotné zabezpečenie v starobe, pričom primeranému starobnému zabezpečeniu môže zodpovedať iba také hmotné zabezpečenie, ktoré zodpovedá celej dĺžke zabezpečenia bez ohľadu na to, či poistenie bolo získané v osobitnom systéme sociálneho zabezpečenia podľa zákona č. 328/2002 Z.z., alebo iba vo všeobecnom systéme sociálneho poistenia podľa zákona č. 461/2003 Z.z.. Až po zohľadnení všetkých dôb poistenia (dôb služby v osobitnom systéme) a dôb poistenia zo všeobecného systému je potrebné vykonať výpočet dôchodkovej dávky vo výške zodpovedajúcej rozsahu poistenia vo všeobecnom systéme a to v súlade s čl. 33 ods. 2 Dohovoru o invalidných, starobných a pozostalostných dávok (č. 128 uverejneného v Zbierke zákonov pod č. 416/91 Dohovor č. 128). Ďalej namietal, že odporkyňa si neosvojila právny názor Najvyššieho súdu Slovenskej republiky, ktorým je v podobných prípadoch právnym názorom Najvyššieho súdu SR viazaná a nepostupovala podľa neho, pričom tento právny názor vychádzal z právnej úpravy Ústavy SR čl. 39. Podľa právneho názoru Najvyššieho súdu SR nároky poistencov so zaradením do doby výkonu služobného pomeru do I. kategórie funkcií sa podľa ustanovenia § 274 zákona č. 461/2003 Z.z. o sociálnom poistení zachovávajú rovnako ako sa zachovávajú nároky tých poistencov, ktorý vykonávali zamestnanie zaradené do I. pracovnej kategórie, aj keď títo poistenci získali za dobu služby dávky v osobitnom systéme sociálneho zabezpečenia. Navrhovateľ zdôraznil, že v jeho prípade odporkyňa nezosúladila svoju aplikačnú prax so všeobecným právnym názorom Najvyššieho súdu SR, ktorý bol potvrdený aj mnohými jeho rozhodnutiami a rozsudkami krajských súdov, ktoré analogicky sú takmer zhodné pri posudzovaní nárokov na dôchodkové dávky. V prípade naviac rozhodnutie odporkyne mu bolo zaslané nie v originále, ale nacyklostilované s prefoteným podpisom poverenej pracovníčky. Navrhovateľ poukázal na rozhodnutie sp. zn.: 9So/138/2011 citujúc z tohto rozhodnutia, že z právnych úprav týkajúcich sa sociálneho poistenia alebo zabezpečenia osobitných skupín poistencov jednoznačne vyplýva, že všeobecný systém sociálneho poistenia a osobitný systém sociálneho poistenia (zabezpečenia príslušníkov ozbrojených zborov) sú založené na základe hodnotenia dôb poistenia (zamestnania) pre dávky dôchodkového poistenia. Kým Zákon o sociálnom poistení upravuje nároky poistencov zo všeobecného systému sociálneho poistenia a jeho cieľom je zabezpečiť, aby doby poistenia boli poistencovi riadne zohľadnené pre vznik nároku na dávky podmienené dosiahnutím veku alebo nepriaznivým zdravotným stavom, osobitné právne úpravy, používané v osobitnom systéme sociálneho poistenia obsahujú len úpravu, ktorá zabezpečuje užší okruh dávok sociálneho zabezpečenia a zohľadňuje ako dobu poistenia iba dobu výkonu služby (prípadne náhradnú dobu výkonu služby). Osobitný systém poistenia (zákon č. 328/2002 Z.z.) neobsahuje úpravu starobných dôchodkov, sirotských a vdovských dôchodkov, ktoré by zohľadňovali dobu ich poistenia v celom rozsahu, a to aj v civilnom zamestnaní, ale obsahuje len úpravu výsluhových dôchodkov, sirotských výsluhových dôchodkov, vdovských výsluhových dôchodkov, invalidných výsluhových dôchodkov, ktoré sú založené len na hodnotení doby služby poistenca bez zohľadnenie kategórie funkcií a bez zohľadnenia dôb poistenia, ktorú poistenci získali vo všeobecnom systéme. V dôsledku tejto skutočnosti potom vychádza záver, že poistenci osobitného systému sociálneho zabezpečenia sú vylúčení z pôsobnosti Zákona o sociálnom poistení len v rozsahu, zodpovedajúcom dobe poistenia v osobitnom systéme (s výnimkou prípadov podľa § 60 ods. 2 Zákona o sociálnom poistení, ktorým sa pre nárok na tieto dávky započítavajú doby služby v ozbrojených silách celom rozsahu), ale nie v časti, upravujúcej nárok na starobný, predčasný starobný, invalidný, sirotský, vdovský alebo vdovecký dôchodok. V dôsledku súbežného uplatňovania týchto systémov tak nesprávnym a výlučne gramatickým výkladom zákona dochádza k diskriminácii poistencov osobitného systému, lebo odporkyňa im niektoré doby poistenia nehodnotí vôbec, alebo im ich hodnotenie odsúva a aj mení podmienky alebo odníma výhody, poskytované poistencom v osobitnom systéme sociálneho poistenia. Postup, pri ktorom sa príslušníkom ozbrojených zborov v prípade vzniku nároku n a výsluhovú dávku vo všeobecnom systéme nehodnotia všetky doby poistenia, však právna úprava, pri ktorej došlo k odčleneniu dôchodkového zabezpečenia príslušníkov ozbrojených zborov do osobitného systéme, nemala za cieľ. Svedčí o tom aj znenie § 274 Zákona o sociálnom poistení, upravujúce zachovanie nárokov, vyplývajúcich zo zaradenia zamestnaní do zvýhodnených pracovných kategórií (I. a II. kategórie funkcií). Nová právna úprava, obsiahnutá v Zákone o sociálnom poistení, nemala za cieľ vylúčiť tieto zvýhodnenia a vyžadovať, aby zvýhodnenia zamestnanie pri posudzovaní vzniku nároku na dávku podľa Zákona o sociálnom poistení znemožnilo zohľadniť celú dobu poistenia (bez ohľadu na skutočnosť, v ktorom systéme ju poistenec získal) a vyžadovať od zamestnanca nadobudnutie dôb poistenia výlučne podľa ustanovení zákona o sociálnom poistení, teda vo všeobecnom systéme tak, akoby poistenec bol poistený výlučne len za podmienok, uvedených v Zákone o sociálnom poistení, pričom tieto podmienky sú stanovené pre iné kategórie zamestnaní a akoby v ostatnom období nebol poistený vôbec. V záujme vysvetlenia správnej aplikácie Zákona o sociálnom poistení aj v danej veci bolo preto potrebné skúmať pôsobnosť zákona o sociálnom poistení na tých poistencov, ktorí boli v určitom období poistení v inom dôchodkovom systéme na Slovensku. Nesprávnou aplikáciou Zákona o sociálnom poistení dochádza k zhoršovaniu dôchodkového postavenia práve tých poistencov, ktorým v čase vzniku poistného vzťahu a aj počas jeho trvania právna úprava mala zabezpečovať komplexne výhodnejšie postavenie s prihliadnutím na náročné špecifiká ich služby. Absolútne vylúčenie hodnotenia doby poistenia zo všeobecného systému u tých poistencov, ktorí získali dávky dôchodkového zabezpečenia v inom systéme sociálneho poistenia a nie v systéme všeobecnom, má za následok horšie zaobchádzanie s nimi, ako s poistencami, ktorí sú poistení v zahraničných systémoch sociálneho poistenia a u ktorých samotná poisťovňa vôbec nepochybuje o spôsobe výpočtu dôchodkových dávok spôsobom krátenia, ktorý zabezpečuje primerané poistné plnenie za obdobia, v ktorých boli poistení na Slovensku po zohľadnení dôb poistenia v iných systémoch. Postupom odporkyne sa napríklad pri dosiahnutí dôchodkového veku a započítaní dôb poistenia, získaných len vo všeobecnom systéme vymeriava poistencom dôchodok vo výške, akoby celkovo boli poistení len po krátky čas. Pre poistencov, ktorí získali časť poistenia v obidvoch systémoch je takýto postup nad akúkoľvek pochybnosť nevýhodnejší, ako keby sa im pre vznik nároku hodnotila celá doba poistenia iba vo všeobecnom systéme. Podľa čl. 39 Ústavy Slovenskej republiky, občania majú právo na primerané hmotné zabezpečenie v starobe. Primeraným je také hmotné zabezpečenie, ktoré zodpovedá celej dĺžke poistenia bez ohľadu na to, či poistenie bolo získané v osobitnom systéme sociálneho zabezpečenia (podľa zákona č. 328/2002 Z.z. o sociálnom zabezpečení policajtov a vojakov) alebo iba vo všeobecnom systéme sociálneho poistenia (podľa zákona č. 461/2003 Z.z. v znení neskorších predpisov). V obdobnej veci Najvyšší súd SR vo svojom rozsudku č. 10So/68/2012 uvádza, že podľa § 60 ods. 2 Zákona o sociálnom poistení obdobie dôchodkového poistenia je aj obdobie výkonu služby policajta, profesionálneho vojaka a vojaka prípravnej služby, ak toto obdobie policajt a profesionálny vojak nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Podľa § 65 ods. 1 a 2 Zákona o sociálnom poistení poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Dôchodkový vek je 52 rokov veku poistenca, ak tento zákon neustanovme inak. Podľa § 255 ods. l zákona č. 461/2003 Z. z. o sociálnom poistení za obdobie dôchodkového poistenia sa považuje aj zamestnanie a náhradná doba získané pred 01. januárom 2004 podľa predpisov účinných pred 01.januárom 2004, ak tento zákon neustanovuje inak. Podľa § 255 ods. 5 zákona c. 461/2003 Z. z. za obdobie dôchodkového poistenia sa považuje aj obdobie výkonu služby policajta, profesionálneho vojaka a vojaka prípravnej služby získané do 31. decembra 2003, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Podľa § 274 ods. 1 zákona č. 461/2003 Z. z, nároky vyplývajúce zo zaradenia zamestnaní do I. a II. pracovnej kategórie sa priznávajú do 31. decembra 2023. Ustanovenie § 274 ods. 1 zákona č. 461/2003 Z. z. zakotvuje zásadu zachovania získaných nárokov, rešpektujúc predchádzajúcu právnu úpravu (zákon č. 100/1988 Zb. o sociálnom zabezpečení v znení neskorších predpisov), podľa ktorej sa nároky vyplývajúce zo zaradenie zamestnaní do I.aII. pracovnej kategórie zachovávajú do 31. decembra 2023. Z toho dôvodu pre posúdenie vzniku nároku na starobný dôchodok z titulu výkonu zamestnaní zaradených do zvýhodnenej pracovnej kategórie nie je možné pre navrhovateľa stanoviť iné (menej výhodné podmienky, ako boli stanovené predchádzajúcou úpravou. Toto ustanovenie umožňuje vznik nároku na starobný dôchodok pred dovŕšením 62. roku veku. Podľa § 14 ods. 4 v spojení s § 129 zákona č. 100/1988 Zb. o sociálnom zabezpečení v znení neskorších predpisov ako zamestnanie zaradené do I. (II.) pracovnej kategórie sa za dobu pred 01. januárom 2000 hodnotí služba príslušníkov Zboru národnej bezpečnosti a príslušníkov zborov nápravnej výchovy, zaradená do I. (II.) kategórie funkcií, ak nevznikol nárok na dôchodok podľa piatej časti tohto zákona. Je zrejmé, že navrhovateľovi nevznikol nárok na dôchodok podľa piatej časti Zákona č. 100/1988 Zb.. Navrhovateľovi bol od 01.decembra 1993 priznaný príspevok za službu za dobu výkone náhradnej vojenskej služby od 01. apríla 1972 do 31.augusta 1972 a dobu služby policajta od 01. septembra 1972 do 30. novembra 1993. teda za viac ako 21 skončených rokov služby zaradenej do I. kategórie funkcií, ktorý sa od účinnosti zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov považuje za výsluhový dôchodok. Nebol pritom rozhodujúci výkon služby v I alebo II. kategórií funkcií, rozhodujúca bola len doba služby. Výkon služby v I. kategórii funkcií navrhovateľovi teda nebol zohľadnený pre nárok a výšku dávky výsluhového zabezpečenia. Nároky vyplývajúce zo zamestnaní zaradených v minulosti do I. a II. pracovnej kategórie, resp. I. a II|. kategórie funkcií, spočívajúce v znížení vekovej hranice pre nárok na starobný dôchodok sa vzhľadom na znenie § 274 ods. 1 zákona 461/2003 Z. z. zhodnocujú bez ohľadu na to, či išlo o výkon služby policajtov a vojakov, alebo výkon iného zamestnania, alebo o kombináciu takýchto činností. Pri inom riešení by dochádzalo k nerovnosti oprávnených osôb pred zákonom a ich prípadnej diskriminácii len preto, že zamestnanie (poistená činnosť) bolo vykonávané v ozbrojených zboroch. Navrhovateľ ďalej argumentoval ďalšími rozsudkami Najvyššieho súdu SR sp. zn.: 10So/85/2012 zo dňa 17.07.2013, sp. zn.. 7So/125/2009 zo dňa 25.08.2009, sp. zn.: 9So/131/2011 zo dňa 22.08.2012, sp. zn.: 7So/216/2011 zo dňa 13.12.2012. Navrhovateľ ďalej namietal, že rozhodnutie odporkyne je v rozpore so zákonom č. 365/2004 Z.z. o rovnakom zaobchádzaní v niektorých oblastiach a ochrane pred diskrimináciou a o zmene a doplnení niektorých zákonov, teda Antidiskriminačným zákonom a to najmä s ustanovením § 5 - zásadou rovnakého zaobchádzania v sociálnom zabezpečení. Odporkyňa sa k návrhu na preskúmanie vyjadrila písomným podaním zo dňa 19.12.2013 a navrhla napadnuté rozhodnutie ako vecne správne potvrdiť. Zotrvala na zistenom skutkovom stave a na právnom názore uvedenom v odôvodnení napadnutého rozhodnutia citujúc ustanovenie § 65 ods. 1, 2 Zákona o sociálnom poistení, § 274, ustanovenia zákona č. 100/1988 Zb. o sociálnom zabezpečení § 21 ods. 1 písm. a/ až e/, ustanovenie § 132 písm. a/, b/, § 174 ods. 1, 2. Odporkyňa zdôraznila, že z rozhodnutia Ministerstva vnútra SR zo dňa 14.01.2012 č. SPC-36.009-1/6-2003 mala zistené, že navrhovateľovi bol priznaný výsluhový dôchodok od 01.07.2002 podľa § 137 ods. 1 písm. a/ v súlade s § 38, § 39, § 58 a § 60 zákona č. 328/2002 Z.z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Ďalej bolo preukázané, že na vznik nároku na výsluhový dôchodok a pre jeho výšku bola navrhovateľovi zhodnotená doba základnej vojenskej služby od 02.04.1971 do 29.03.1973 (I. kategória funkcií) a doba služobného pomeru od 16.04.1975 do 11.08.1990 (I. kategória funkcií), spolu v rozsahu 17 rokov a 120 dní. Dôvodila tým, že zákon č. 100/1988 Zb. o sociálnom zabezpečení v znení neskorších predpisov v § 14 ods. 4 upravuje, že ako zamestnanie zaradené do I. (II.) pracovnej kategórie sa za dobu pred 01.januárom 2000 hodnotí služba vojakov z povolania, s poukazom na § 129, zaradená do I. (II.) kategórie funkcií, ak nevznikol nárok na dôchodok podľa piatej časti tohto zákona. Služba zaradená do I. kategórie funkcií sa v týchto prípadoch hodnotí ako zamestnanie I. pracovnej kategórie uvedené v § 14 ods. 2 písm. b/ až h/ zákona č. 100/1988 Zb.. Pretože navrhovateľ v zamestnaní zaradenom do I. kategórie funkcií získal 17 rokov a 120 dní a nebol z tohto zamestnania prevedený alebo uvoľnený z dôvodov uvedených v § 12 ods. 3 písm. d/ a e/, nárok na starobný dôchodok navrhovateľovi podľa § 21 ods. 1 písm. b/ Zákona o sociálnom zabezpečení nevznikol. Odporkyňa akcentovala, že navrhovateľ nespĺňa ani podmienku vzniku nároku na starobný dôchodok podľa § 174 ods. 2 Zákona o sociálnom zabezpečení v znení neskorších predpisov, pretože zamestnanie zaradené do I. alebo II. kategórie funkcií netrvalo k 31.decembru 1999 a nárok na starobný dôchodok navrhovateľovi nevznikol ani podľa ustanovenia § 132 ods. 1 písm. a/ zákona č. 100/1988 Zb., lebo v zamestnaní zaradenom do I. kategórie funkcií navrhovateľ nezískal najmenej 20 rokov služby. Poukázala na to, že navrhovateľ dôchodkový vek podľa § 65 zákona č. 461/2003 Z.z. v znení neskorších predpisov dovŕšil 14.08.2013 a rozhodnutím zo dňa 25.08.2011 č. XXX XXX XXXX mu bol od 15.08.2011 priznaný predčasný starobný dôchodok, ktorý sa odo dňa dovŕšenia dôchodkového veku podľa § 69 ods. 2 citovaného zákona stal starobným dôchodkom. Sociálna poisťovňa ústredie ďalej poukázala na to, že Zákon o sociálnom poistení v znení zákona č. 334/2011 Z.z. v ustanovení § 60 ods. 2 upravuje, že obdobie dôchodkového poistenia je aj obdobie výkonu služby policajta a profesionálneho vojaka, ak toto obdobie policajt a profesionálny vojak nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Z ustanovenia § 255 ods. 5 Zákona o sociálnom poistení za obdobie dôchodkového poistenia sa považuje aj obdobie výkonu služby policajta, profesionálneho vojaka a vojaka prípravnej služby získané do 31.decembra 2003, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Odporkyňa uzavrela, že navrhovateľ získal dobu služby v rozsahu zakladajúcom nárok na výsluhový dôchodok a to dobu od 02.04.1971 do 28.03.1973 a od 16.04.1975 do 11.08.1990, preto podľa § 60 ods. 2 a § 255 ods. 5 Zákona o sociálnom poistení v znení zákona č. 334/2011 Z.z. táto doba na nárok na starobný dôchodok nebola hodnotená. Vzhľadom na uvedené bola navrhovateľovi žiadosť zo dňa 25.07.2013 o prehodnotenie starobného dôchodku zamietnutá správne a v súlade s príslušnými právnymi predpismi. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, vypočul účastníkov konania, oboznámil sa s obsahom predloženého administratívneho spisu a dospel k záveru, že opravný prostriedok navrhovateľa nie je dôvodný. Z obsahu predloženého administratívneho spisu je nesporné, že navrhovateľ písomným podaním zo dňa 23.07.2013, ktoré bolo sociálnej poisťovni ústrediu doručené 25.07.2013, požiadal o prepočítanie predčasného starobného dôchodku argumentujúc právnym názorom Najvyššieho súdu Slovenskej republiky, podľa ktorého sa nároky poistencov zo zaradenia doby výkonu služobného pomeru podľa zákona č. 100/1988 Zb. v znení zákona č. 235/1992 Zb. do I. kategórie funkcií podľa ustanovenia § 274 zákona č. 461/2003 Z.z. zachovávajú, aj keď títo poistenci získali za doby služby dávky v osobitnom systéme sociálneho poistenia. Navrhovateľ poukázal na to, že pri vypočítaní jeho starobného dôchodku nebola zohľadnená skutočná celá dĺžka doby poistenia a pri dožití fyzického veku 60 rokov mu bol priznaný predčasný starobný dôchodok, avšak iba z doby poistenia vo všeobecnom systéme poistenia, pričom pri výpočte výšky jeho predčasného starobného dôchodku mali byť zohľadnené všetky doby poistenia, to znamená aj doba poistenia v osobitnom systéme poistenia v dĺžke viac ako 15 rokov. Žiadal, aby pri prepočítaní výšky jeho predčasného starobného dôchodku podľa zákona 461/2003 Z.z. boli zohľadnené podmienky, ako uvádza a dané do súladu s čl. 33 ods. 2 Dohovoru č. 128 uverejneného v Zbierke zákonov č. 416/1991 Zb.. Vzhľadom na to, že predčasný starobný dôchodok mu bol priznaný až po dovŕšení fyzického veku 60 rokov, žiada o jeho prepočítanie a doplatenie rozdielu so spätnou platnosťou. Rovnako zo spisu odporkyne vyplýva, že táto rozhodnutím zo dňa 25.08.2011 č. XXX XXX XXXX navrhovateľovi od 15.08.2011 priznala predčasný starobný dôchodok v sume 236,40 EUR mesačne podľa § 67 ods. 1 a § 82 Zákona o sociálnom poistení, z ktorého vyplýva, že v rozhodujúcom období navrhovateľ úhrnom získal 7035 dní dôchodkového poistenia, teda 19,2740 rokov dôchodkového poistenia podľa § 63 ods. 1 zákona č. 461/2003 Z.z. a navrhovateľovi do doby poistenia nebola započítaná doba základnej vojenskej služby a doba služobného pomeru príslušníka ZNB od 16.04.1975 do 11.08.1990. Medzi účastníkmi konania je nesporné, že navrhovateľovi rozhodnutím Ministerstva vnútra SR z 14.01.2003 č. SPC-36-009-1/6-2003 bol priznaný výsluhový dôchodok 01.07.2002 v súlade s ustanoveniami zákona č. 328/2002 Z.z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Z ustanovení citovaných odporkyňou v odôvodnení napadnutého rozhodnutia je nepochybné, že navrhovateľovi nevznikol nárok na starobný dôchodok podľa zákona č. 100/1988 Zb. ustanovenia § 14 ods. 4. Ústava Slovenskej republiky v čl. 39 ods. 1 upravuje, že občania majú právo na primerané hmotné zabezpečenia v starobe a pri nespôsobilosti na prácu, ako aj pri strate živiteľa. Podľa ods. 2 tohto článku - každý, kto je v hmotnej núdzi, má právo na takú pomoc, ktorá je nevyhnutná na zabezpečenie základných životných podmienok a podľa ods. 3 citovaného článku - podrobnosti o právach podľa odsekov 1 a 2 ustanoví zákon. Navrhovateľ v žiadosti o prepočítanie výšky priznaného predčasného starobného dôchodku ani v návrhu na preskúmanie netvrdí, že mu vznikol nárok na starobný dôchodok podľa ustanovení zákona č. 100/1988 Zb. o sociálnom zabezpečení v znení neskorších predpisov, ktorý bol účinný do 31.12.2003. Teda žiada o prepočítanie výšky predčasného starobného dôchodku podľa zákona č. 461/2003 Z.z. o sociálnom poistení, ktorý v ustanovení § 69 ods. 1 upravuje, že poistenec, ktorému bol priznaný predčasný starobný dôchodok, nemá nárok na starobný dôchodok. Podľa ods. 2 tohto ustanovenia - predčasný starobný dôchodok po dovŕšení dôchodkového veku je starobný dôchodok. Navrhovateľ teda dovŕšením veku 62 rokov dňa 14.08.2013 je poberateľom starobného dôchodku a prepočítanie výšky starobného dôchodku je potrebné posudzovať podľa Zákona o sociálnom poistení. Ustanovenie § 60 ods. 2 zákona č. 461/2003 Z.z. o sociálnom poistení v znení neskorších predpisov upravuje, že obdobie dôchodkového poistenia je aj obdobie výkonu služby policajta, profesionálneho vojaka a vojaka prípravnej služby, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Zo zisteného skutkového stavu odporkyňou, ktorý nie je rozporný medzi účastníkmi konania, je nepochybné, že doba základnej vojenskej služby a doba príslušníka zboru národnej bezpečnosti navrhovateľovi bola započítaná pri priznávaní nároku na výsluhový dôchodok podľa osobitného predpisu, pričom navrhovateľ žiada, aby táto doba bola započítaná opätovne a výška priznaného predčasného starobného dôchodku, resp. po dovŕšení dôchodkového veku starobného dôchodku prepočítaná a priznaná spätne, pričom navrhovateľ vo svojej žiadosti neuviedol presný dátum, od ktorého mu má byť starobný dôchodok prepočítaný. Z oznámenia Federálneho Ministerstva zahraničných vecí č. 416/91 vyplýva, že 29.júna 1967 bol na 51. zasadnutí generálnej konferencie medzinárodnej organizácie práce prijatý dohovor o invalidných, starobných a pozostalostných dávkach (č. 128). Ratifikáciu dohovoru Československou socialistickou republikou zapísal 11.januára 1990 generálny riaditeľ medzinárodného úradu práce s tým, že Československá socialistická republika prijíma záväzky, len pokiaľ ide o časť III.. Podľa svojho článku 48 ods. 3 dohovor nadobudol pre Českú a Slovenskú Federatívnu republiku platnosť 11.januárom 1991. Časť III. tohto dohovoru v čl. 14 až 19 upravuje starobný dôchodok a to v čl. 14 tak, že každý členský štát, ktorý je viazaný touto časťou dohovoru, zaručí chráneným osobám poskytovanie starobného dôchodku podľa ďalších článkov tejto časti. Podľa čl. 16 bod 1. okruh chránených osôb zahŕňa a/ všetkých zamestnancov, včítane učňov; alebo b/ ustanovené skupiny ekonomicky činné obyvateľstvo, ktoré tvoria spolu najmenej 75 % všetkého ekonomicky činného obyvateľstva; alebo c/ všetkých obyvateľov alebo obyvateľov, ktorých prostriedku nepresahujú počas sociálnej udalosti hranicu ustanovenú podľa čl. 28, 2. ak je v platnosti vyhlásenie urobené podľa čl. 4, okruh chránených osôb zahŕňa a/ ustanovené skupiny zamestnancov, ktoré tvoria aspoň 25% všetkých zamestnancov; alebo b/ ustanovené skupiny zamestnancov v priemyselných podnikoch, ktoré tvoria aspoň 50% všetkých zamestnancov v priemyselných podnikoch. V VI. časti citovaného dohovoru sú upravené spoločné ustanovenia a to v čl. 33 bod 1. tak, že ak má alebo by mala iná chránená osoba súčasne nárok na rôzne invalidné, starobné alebo pozostalostné dávky, môžu sa tieto dávky krátiť za určených podmienok a v určenom rozsahu; chránená osoba dostane spolu aspoň toľko, koľko sú najvýhodnejšie dávky. Podľa bodu 2. - ak má alebo by mala iná chránená osoba nárok na dávku ustanovenú v tomto dohovore, a ak dostáva inú peňažnú dávku sociálneho zabezpečenia za tú istú sociálnu udalosť, s výnimkou rodinných prídavkov, môžu sa dávky podľa tohto dohovoru krátiť alebo zastaviť za určených podmienok a v určenom rozsahu za podmienky, že časť dávok, ktorá sa kráti alebo je zastavená, nepresahuje druhú dávku. V preskúmavanej veci sa navrhovateľovi výsluhový dôchodok nekráti a navrhovateľ v konaní žiadnym spôsobom nepreukázal, že je chránenou osobou tak, ako je definovaná dohovorom. Ústava Slovenskej republiky v článku 39 ods. 1 až 3 upravuje právo na primerané zabezpečenie v starobe s odkazom na podrobnú úpravu v príslušnom zákone. Po preskúmaní rozhodnutia odporkyne súd dospel k záveru, že rozhodnutie je v súlade s ustanoveniami zákona č. 461/2003 Z.z., preto podľa § 250q ods. 2 O.s.p. rozhodnutie odporkyne ako správne potvrdil. O náhrade trov konania rozhodol podľa § 250k ods. 1 v spojení s ustanovením §250l ods. 2 O.s.p. a účastníkom náhradu trov konania nepriznal, pretože navrhovateľ v konaní úspech nemal a odporkyňa aj pri úspechu v konaní zo zákona nemá nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2014:8013201069.2 (dáta aktuálne k 14. 11. 2026). Záväzné je znenie zverejnené súdom.




